b'\n_START_ARTICLE_\nHi\xc5\xa1no ime\n_START_PARAGRAPH_\nHi\xc5\xa1na imena, tudi doma\xc4\x8da ali vulgarna imena so imena, ki so jih uvajali ljudje sami in ne oblasti, kot je bilo pri priimkih. Nastanku hi\xc5\xa1nih imen so botrovale pravzaprav iste navezne okoli\xc5\xa1\xc4\x8dine kot pri priimkih (osebna imena, stan, krajevna imena, vzdevki ...). Glede vpra\xc5\xa1anja, ali so bila prej hi\xc5\xa1na imena ali priimki, rodoslovec Janez Topli\xc5\xa1ek podaja, da o tem ni mogo\xc4\x8de govoriti posplo\xc5\xa1eno, saj so obstajale razlike med mestom in pode\xc5\xbeeljem ter med razli\xc4\x8dnimi kraji in pokrajinami. Nadalje pojasnjuje, da je nastanek priimkov razmeroma znan, zagotovo pa da je mo\xc5\xbeno trditi, da so nekak\xc5\xa1na imenovanja (oseb, hi\xc5\xa1, kmetij) morala obstajati \xc5\xbee pred priimki, saj so sosedje le tako lahko povedali, o kom govorijo. To so bila imena, ki so se dr\xc5\xbeala hi\xc5\xa1e, kmetije, doma\xc4\x8dije oziroma hi\xc5\xa1na imena. Razvojno jih je te\xc5\xbeko opredeliti, saj so med drugim nastala tudi po tem, ko je gospodar \xc5\xbee dolgo \xc4\x8dasa nosil druga\xc4\x8den priimek. _NEWLINE_Hi\xc5\xa1na imena so \xc5\xbeiva \xc5\xa1e danes, predvsem na pode\xc5\xbeelju, v kme\xc4\x8dkem okolju in pogosto ostanejo pri hi\xc5\xa1i, ne glede na to, da se v njih menjavajo gospodarji z razli\xc4\x8dnimi priimki.'